তৃতীয় ফলোআপ (২০১৬) গবেষণায় প্রাপ্ত ফলাফলে দেখা যায়, রানা প্লাজা দুর্ঘটনার পরবর্তী তিনবছরে সরকার ও বিভিন্ন অংশীজন ধারাবাহিকভাবে এ সকল উদ্যোগের ৪২টি উদ্যোগ বাস্তবায়ন স¤পন্ন করেছে, ৩৬টি উদ্যোগ বাস্তবায়ন চলমান রয়েছে এবং ২৪টি উদ্যোগ বাস্তবায়ন ধীর বা স্থবির অবস্থায় রয়েছে। বাস্তবায়ন সম্পন্ন উদ্যোগসমূহের মধ্যে উল্লেখযোগ্য হলো-ন্যূনতম মজুরি বোর্ড কর্তৃক মজুরি বৃদ্ধি, তৈরি পোশাক খাতের জন্য আলাদা কল্যাণ তহবিল গঠন, শ্রম বিধিমালা ২০১৫ প্রণয়ন, রাজউকের কার্যক্রম পরিচালনায় ম্যাজিস্ট্রেট নিয়োগ ও রাজউক কার্যক্রম বিকেন্দ্রীকরণ, কলকারখানা ও প্রতিষ্ঠান পরিদর্শন পরিদপ্তর এর সক্ষমতা বৃদ্ধিতে পরিদপ্তর হতে অধিদপ্তরে রুপান্তর এবং প্রয়োজনীয় জনবল নিয়োগ, পরিদর্শক পদে ন্যূনতম যোগ্যতা বৃদ্ধি, কলকারখানা প্রতিষ্ঠান সংক্রান্ত অভিযোগ প্রদানে হটলাইন স্থাপন, কারখানা নিবন্ধনে অনলাইন ব্যবস্থাপনার প্রচলন, ফায়ার সার্ভিসের সক্ষমতা বৃদ্ধিতে প্রয়োজনীয় ইন্সপেক্টর নিয়োগ, মালিক কর্তৃক জরুরী ফোন নম্বরসহ পরিচয়পত্র প্রদান, অতিরিক্ত কর্মঘন্টার বেতন মাসিক বেতনের সাথে দেওয়ার প্রচলন প্রভৃতি।